《公无渡河·公乎渡河不可航》
宋代·孙嵩

公乎渡河不可航，年既老，
智则童。临流径渡何伥伥，
夫岂有急须自亡。前无掣，
后无挤，且无迹捕至尔门，
未至东市之诛磔死如牛羊。河流在前白日光，
谁以锦覆河流黄。公不见河源夭矫落崑崙，
悬天注地千里强。飞奔突入中原疆，
一击无有完堤防。跳蹴后土舂穹苍，
公懵视之行康庄。掉臂而往无褰裳，
不能驭风骑气奚为狂。河之流汤汤，
鲲鲸之恶未可量。长戈为鳍锯为尾，
刀崖斧窟镵牙张。公其以身委饥肠，
人生无难死足伤。以饥寒死骨犹藏，
棺槨送尔松柏冈。何必为河之鬼冯夷乡，
其下浊泥出无梁。何不相蹙公自僵，
奈何乎箜篌之音河水旁。

作者简介：（1238—1292）徽州休宁人，字元京。以荐入太学。宋亡，隐居海宁山中，誓不复仕，杜门吟咏，自号艮山。有《艮山集》。